Бяндов: търсещият човек

 Той е специален вид аутсайдер.

 Търсещ човек.

И уважаващ търсещите човеци.

 С душа за животните . И хората.

Има будна, режеща съвест и още по- будно съзнание.

 И респектиращо самосъзнание.

Духовен, човечен, отдаден на другите.

 Може да мине и за човек от друга вселена.

 Заради чаровното си особнячество.

 Изключителен ерудит.

 Със сърце на тинейджър, въпреки издайническото мъдро бяло в косата.

Ученик е на Тео. „Златният“. .

 И като него не се побира в класическата кутия за учител. Още повече преподаващ физика.

 И за да е шашът пълен, освен по физика, има и диплом по психология. И все не му остава време за точката на дисертацията.

 Нещо повече:

 Има дори кръжок . Всъщност два .

 За да не му е скучно, в почивните дни работи.

 Земен знак е.

 Залудо ще го прави, но залудо няма да стои.

 Не е от кресливите. Нито от тихите мърморковци.

 Дели съботите и неделите си на кръжоци: по физика, астрономия, психология.

 На първите два – идват основно бъдещите умове на света. Там просто прошка и пропуск в пропуска няма.

 На третия- всички пъстри и търсещи.

За които човек е букет от емоции, разум, интуиция, чувства..

 Без значение в коя армия се реди: на екстро или интровертните.

 Самият той предпочита тези с чаровното съотношение. Без значение в коя посока.И много преди таблеттеста да е отчел скалата на емоционалната стълбичка и категория, с нанопроницателността си на физик, той вече е отчел емоционалните проценти. До четвъртия знак, след запетаята.

 Няма нужда от повече жокери.

 За да опишат един изключително интересен преподавател и човек от породата на изчезващите, който е чест и комплимент, респект за всяко уважаващо себе си училище- физикът от казанлъшката Математическа гимназия Георги Бяндов.

С радост приел поканата и се върнал в училището, в което са го научили на живота. И където е осъзнал, че светът е метафизичен, Вселената е физика, а любовта е във всичко. И всичко. Физиката, която движи Вселената.

 Затова и с момчешка страст се гмурнал в 4-то си житейско десетилетие в дълбоките води на .. психологията. С идеята да създаде мост между човека - структура и човека емоция. И да научи на този мост и своите ученици. Да ги научи на полезност и човечност. За тях самите в живота.

 Най- важният урок на образованието.

Затова са и пъстри кръжочниците му: пъстри, и на възраст, и на темперамент. И всеки намира своето интересно парче и истина или изречение за него самия.

 Себепознанието и ясната представа кой си и къде стоиш, какво искаш и как да го имаш, са в основата днес човек да се опази от всевъзможни цивилизационни предизвикателства и житейската експанзия, от която полудяваме, споделя учителят по физика.

 Затова някак невидимо, но хармонично се преплитат тезите му, че „глобалнато затопляне не е плод на човешката дейност, а нормален слънчев цикъл“ и че „пясъчните кули в живота не вършат нищо, както и поведението на охлюв“, а само „смелостта и любопитството да търсиш и отстояваш идеите и себе си“.

Не крие, че е щастлив от факта, че и в работата си, и в живота има привилегията да е обграден с цветни и търсещи хора, като неговият учител Теодосий Теодосиев и като куп млади приятели от гимназията. И че е груба грешка „безкрайното феминизиране на учителската професия“, която е фундаментална, с оглед на отглеждането и съхраняването на безценното национално богатство- хората. Смелите и талантливите. Младите и креативните. Търсещите и любознателните.

И по тази причина не се щади. И не брои кръжочните си часове, нито времето в което се раздава за цветните и търсещи млади умове на България. И по странно чаровен начин намира път за общуване с най- смълчания интроверт и с най- превъзбудения екстроверт.

 Убеден, че от полярността в емоциите със сигурност се раждат нови звезди, или поне гениални искри.

 Отвъд времето, поделено между физика, психолоигя, астронмия и четириногата опашата пухеста фауна на късата уличка, на която живее, учителят по физика от Казанлъшката Математическа Георги Бяндов .... крои планове .

Как да реализира идеята си за национална олимпиада по психология, която да подскаже и провокира просветното чиновничество, че психологията е фундаментален предмет и трябва да има уважително място в училище, а не смотана „темичка“ между страниците на учебника по философия.

 И мечтае ..

 За времето на свестните хора. И тяхното опазване и множене.

И е готов да застане зад всеки байрак на кауза, в която има и зрънце от този стремеж.

 А дотогава ще снове между училище, Школата по физика, заниманията по астрономия, кръжока по психология и другите важни човешки работи, в които ще се радва на MAX убеден, че човек е щастив само тогава, когато успява да се развива като личност .

 Безапелационна кауза, която създава хора. Не охлюви.

Те, търсещите затова и го харесват. В казанлъшката Математическа. И не само там.

Деляна Бобева